Diari Oficial de la Generalitat Valenciana


Sumari del DOGV 7972, del 03-02-2017 (2017/802)

RESOLUCIÓ de 2 de febrer de 2017, del director general de Centres i Personal Docent, per la qual es procedeix a la publicació de l'Acord subscrit per la Conselleria d'Educació, Investigació, Cultura i Esport i les organitzacions sindicals per a l'ampliació del permís de paternitat previst en l'Acord de legislatura de la Mesa General de Negociació del personal funcionarial, estatutari i laboral de la Generalitat (MGN), de 9 de juny de 2016.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7972

Data del DOGV
:   03-02-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/802


Data del document
:   02-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * personal docent
    * funcionari
    * empleat de serveis públics
    * concurs administratiu

RESOLUCIÓ de 2 de febrer de 2017, del director general de Centres i Personal Docent, per la qual es procedeix a la publicació de l'Acord subscrit per la Conselleria d'Educació, Investigació, Cultura i Esport i les organitzacions sindicals per a l'ampliació del permís de paternitat previst en l'Acord de legislatura de la Mesa General de Negociació del personal funcionarial, estatutari i laboral de la Generalitat (MGN), de 9 de juny de 2016. [2017/802]  
  
El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, estableix amb caràcter bàsic per a totes les administracions públiques les condicions de la negociació col·lectiva, representació i participació institucional per a la determinació de les condicions de treball dels empleats públics.  
L'article 38 de l'esmentat Reial decret legislatiu estableix que els acords versaran sobre matèries competència dels òrgans de govern de les administracions públiques. Per a la seua validesa i eficàcia serà necessària l'aprovació expressa i formal per aquests òrgans. Quan aquests acords hagen sigut ratificats i afecten temes que poden ser decidits de forma definitiva pels òrgans de govern, el contingut d'aquests serà directament aplicable al personal inclòs en el propi àmbit d'aplicació, sense perjuí que a efectes formals es requerisca la modificació o derogació, si és el cas, de la normativa reglamentària corresponent.  
En el marc de la Mesa Sectorial d'Educació, de conformitat amb el que disposen els articles 33 i 34 del text refós de l'Estatut Bàsic de l'Empleat Públic, s'ha desenvolupat el procés de negociació entre l'Administració i les organitzacions sindicals representades en la Mesa Sectorial d'Educació (STEPV-IV, FE-CCOO-PV, I FeSP-UGT), que ha culminat amb la firma d'un acord per a l'ampliació del permís de paternitat previst en l'Acord de legislatura de la Mesa General de Negociació de 9 de juny de 2016.  
Per tot això, a l'empara del que disposa la Llei 5/1983, de 30 de desembre, del Govern Valencià i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Article únic  
Procedir a la publicació en el Diari Oficial de la Generalitat Valenciana de l'acord subscrit entre la Conselleria d'Educació, Investigació, Cultura i Esport i les organitzacions sindicals per a l'ampliació del permís de paternitat previst en l'Acord de legislatura de la Mesa General de Negociació del personal funcionarial, estatutari i laboral de la Generalitat, de 9 de juny de 2016.  
  
DISPOSICIÓ FINAL  
  
Aquesta resolució entra en vigor l'endemà de la publicació en el Diari Oficial de la Generalitat Valenciana.  
  
València, 2 de febrer de 2017.- El director general de Centres i Personal Docent: José Joaquín Carrión Candel.  
  
  
Acord entre la Conselleria d'Educació, Investigació, Cultura i Esport i les organitzacions sindicals amb representació en la Mesa Sectorial d'Educació, STEPV-IV, FE-CCOO-PV, I FeSP-UGT, per a l'ampliació del permís de paternitat previst en l'Acord de legislatura de la Mesa General de Negociació del personal funcionarial, estatutari i laboral de la Generalitat (MGN I), de 9 de juny de 2016.  
  
L'Acord de legislatura de la Mesa General de Negociació del personal funcionari, estatutari i laboral de la Generalitat (MGN I) inclou, entre altres aspectes, una sèrie de mesures referides a les condicions de treball del personal empleat públic inclòs en el seu àmbit d'aplicació.  
  
De conformitat amb l'article 38 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, quan els acords ratificats pels òrgans de govern de les administracions públiques afecten temes que poden ser decidits de forma definitiva per aquests òrgans, el seu contingut serà directament aplicable al personal inclòs en el seu àmbit d'aplicació, sense perjudici que a efectes formals es requerisca la modificació o derogació, si és el cas, de la normativa reglamentària corresponent.  
  
En idèntic sentit es manifesta l'apartat quart de l'Acord de l'MGN I, de data 9 de juny de 2016, ratificat pel Consell el dia 17 del mateix mes i publicat en el DOGV el dia 24 de juny de 2016.  
Així, respecte al personal docent no universitari d'aquesta Administració, la gestió del qual correspon a la Direcció General de Centres i Personal Docent, és interés d'aquesta Conselleria d'Educació, Investigació, Cultura i Esport fer efectiva la mesura aprovada en la Mesa General I i ratificada pel Consell, consistent en l'ampliació a sis setmanes de la duració del permís de paternitat pel naixement, acolliment o adopció d'un fill o d'una filla, recollida en el punt F de l'apartat quart.  
  
Aquest permís està contemplat en l'article 49, lletra c), del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i preveu una duració de quatre setmanes per al permís per paternitat, encara que estableix que la regulació continguda en aquest text té el caràcter de condicions mínimes.  
Així mateix, l'article 9 del Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la Conselleria d'Educació estableix el dret a un permís de quinze dies naturals per naixement, adopció o acolliment d'un fill o una filla.  
D'una altra banda, en l'apartat sisé d'aquest acord de legislatura s'indica que quan alguna de les mesures tinga efectes econòmics directes o indirectes el pacte o acord farà constar expressament la data exacta a partir de la qual tindrà els seus efectes, que serà la de l'endemà d'haver-se publicat en el Diari Oficial de la Generalitat Valenciana, la de la ratificació pel Consell del pacte o acord, o bé una data posterior.  
  
L'ampliació a sis setmanes d'aquest permís per paternitat fa necessari, per a un bon funcionament dels centres docents, que el personal que s'hi aculla puga ser substituït, atés que es tracta de llocs d'atenció directa. Per aquest motiu, aquesta mesura no pot ser aplicada de forma immediata, ja que comporta un increment en el capítol I dels pressupostos per a complir a aquest acord.  
L'apartat 2 del punt tercer de l'acord de legislatura disposa que en els diferents àmbits sectorials al servei de la Generalitat les diferents meses sectorials negociaran el desenvolupament i l'aplicació, si és el cas, dels acords que s'hi inclouen, en tot allò que siga propi del seu àmbit, respectant els termes de l'acord de legislatura. I sent voluntat d'aquesta Administració implementar en el menor temps possible mesures que faciliten la conciliació entre el compromís laboral, les responsabilitats familiars i la vida personal, s'acorda:  
Iniciar el procediment per a la modificació de l'article 9 del Decret 7/2008, de 25 de gener, del Consell, pel qual es regulen els permisos i llicències del personal docent no universitari dependent de la Conselleria d- Educació. La seua redacció ha de ser la següent: «El permís de paternitat serà de sis setmanes per naixement, acolliment o adopció d'un fill o filla, que disfrutarà el pare a partir de la data de naixement, de la decisió administrativa de guarda amb finalitats d'adopció o acolliment o de la resolució judicial per la qual es constituïsca l'adopció.»  
  
No obstant això, i com que la tramitació de la modificació del decret de permisos i llicències pot demorar-se, i atés que ja es compta amb l'informe favorable de la Direcció General de Pressupostos, la Direcció General de Centres i Personal Docent emetrà una circular a fi que les direccions territorials apliquen aquesta mesura des de l'endemà d'haver-se publicat en el Diari Oficial de la Generalitat Valenciana.